KIRJALLINEN KYSYMYS P-0692/00 esittäjä(t): Francesco Speroni (TDI) komissiolle. Viidettä puiteohjelmaa koskevat määräaikaiset työsopimukset.



Virallinen lehti nro 330 E , 21/11/2000 s. 0206 - 0206



KIRJALLINEN KYSYMYS P-0692/00 esittäjä(t): Francesco Speroni (TDI) komissiolle (29. helmikuuta 2000) Aihe: Viidettä puiteohjelmaa koskevat määräaikaiset työsopimukset Komission 19. tammikuuta 1996 tekemän uutta henkilöstöpolitiikkaa koskevan päätöksen mukaisesti julistettiin avoimiksi työpaikkoja, joissa sovelletaan sisäistä valintamenettelyä. Sopimukset, jotka solmittiin kahdeksi vuodeksi 15. helmikuuta 1997 ja joita pidennettiin vielä kahdella vuodella, menivät umpeen 15. helmikuuta 2000. Sopimusten pidentäminen tapahtui viidennen puiteohjelman aikana, joka päättyy vuonna 2002. Tästä syystä jotkut tutkijat, joiden sopimukset uusittiin, ovat mukana hankkeissa sopimustensa kestoa pitempään (kuten nelivuotinen COCO-ohjelma, joka päättyy vuonna 2002). Eikö komission mielestä näiden tutkimushankkeiden ennenaikaisesta keskeyttämisestä sen vuoksi, että tutkijoiden sopimukset umpeutuvat, ole taloudellista haittaa ja näin jarruteta tutkimustyötä, etenkin kun otetaan huomioon, että määräaikaisilta työntekijöiltä vaadittua joustavuutta sovelletaan epäasianmukaisella tavalla ja sopimattomaan aikaan, ottamatta huomioon viidennen puiteohjelman menestyksekästä saattamista päätökseen? Philippe Busquinin komission puolesta antama vastaus (20. maaliskuuta 2000) Arvoisan parlamentin jäsenen mainitsemat sopimukset ovat komission vuonna 1996 aloittaman, tutkimustalousarviosta palkattavaa henkilöstöä koskevan uuden politiikan mukaisia väliaikaisten toimihenkilöiden työsopimuksia, joiden enimmäiskesto on kolme vuotta. Näiden sopimusten tavoitteena on mahdollistaa joustavuus erikoistuneen henkilöstön palvelukseen ottamisessa erityisesti aloilla, joilla komissiolla ei ole varallaololuetteloita. Tällaisen henkilöstön määrä saa olla enintään 25 prosenttia tutkimushenkilöstöstä. Nämä väliaikaiset toimihenkilöt valitaan komission ulkopuolella (erityisesti Cordisin Internet-sivulla) laajasti jaettavien hakuilmoitusten perustella laadittavasta tietokannasta. Tässä yhteydessä on myös korostettava, että näille väliaikaisille toimihenkilöille ilmoitetaan sopimuksen kolmen vuoden enimmäiskestosta sekä siinä vaiheessa, kun he jättävät hakemuksensa, että sopimuksen allekirjoittamisen yhteydessä. Koska näitä sopimuksia voi lisäksi tehdä missä tahansa vaiheessa vuotta, ne eivät ole kaikki päättyneet 15. helmikuuta 2000. On myös huomautettava, että kyseisten sopimusten ei ole tarkoitus kattaa koko puiteohjelmakautta eikä edes yhden hankkeen kestoa. Ne muodostavat palvelukseenottomenettelyn, jolla täydennetään kilpailuihin verrattavilla valintamenettelyillä valittujen väliaikaisten toimihenkilöiden palvelukseen ottamista. Jälkimmäisten kanssa tehdään uusittavissa oleva viisivuotinen sopimus tai toistaiseksi voimassa oleva sopimus sen mukaan, kuuluvatko nämä tieteellisiä tai teknisiä vai hallinnollisia tehtäviä suorittavaan henkilöstöön. Joka tapauksessa komissio voi vakuuttaa arvoisalle parlamentin jäsenelle, että yhtäkään tutkimushanketta ei ole keskeytetty väliaikaisten toimihenkilöiden työsopimuksen päättymisen vuoksi.